《登龙山绝顶望太湖》
清代·吕高培

爱山亦爱湖，停策展孤眺。晴光媚川渚，层波荡岩峭。

上下抱清辉，空涧尽回曜。一览三万顷，讵谓尽其妙。

远峰七十二，峰峰可长啸。恨无垂天翼，冲举历云峤。

心目两弃捐，冥观得大要。激发既无名，因依俱免诮。

所嗟进德难，未敢习渔钓。古今亦已殊，旷怀庶同调。

作者简介：吕高培，字柏庭。清初无锡人。贡生。康熙中随嵇永福客蔡毓荣幕。吴三桂平,由楚入滇，以军功任米脂知县。丁母艰，起补陇西知县，罢归，以穷死。工诗。有柏庭诗集。